Fisken var lengre enn mannen: – Et enormt beist!
Hvor lang kan en lange bli? Daniel er 179 centimeter, og har svaret: langen kan bli litt lengre.  – Det har vært helt sinnssykt. Det er ikke så mange i Norge som har fått den størrelsen. Eller i verden, sier Daniel Andersen (23) til VG. Torsdag var han på fisketur med kompisene Preben Skaugen og Anders Kristoffersen utenfor Molde i Møre og Romsdal.  – Vi lå ute i båt og fisket på 150 meters dyp, med hel makrell som agn. Det var målrettet fiske. Det var riktig tid på året, for nå er langene rimelig store, forteller han.  Daniel hadde nemlig ett mål for øye: å få en skikkelig svær lange på kroken. Og det fikk han.  – Da vi først så den 15–20 meter under båten, så vi at det var en stor fisk. Men hvor stor den var, skjønte vi ikke før han ene i båten sa: «den der er kjempelang», forteller han til VG. Fiskeavisen omtalte storfangsten først. Lang lange Alle vet at en fiskehistorie bare blir bedre og bedre for hver gang den blir fortalt. Og at det blir lengre og lengre mellom hendene dine hver gang du skal vise hvor stor fisken var. Men denne langen var faktisk utrolig lang – akkurat for lang til at Daniel kan vise hvor stor den var med hendene. Fordi:  – Hvor lang var langen? – Den var 180–181 cm, forteller han. – Og hvor lang er du? – Jeg er 180 cm selv, eller 179 da, innrømmer fiskeren. Lange blir inntil to meter lang, men blir vanligvis ikke lenger enn en meter, ifølge Norsk jeger- og fiskerforbund (NJFF).  Har du fått en skikkelig stor, lang, tung eller sjelden fisk? Tips oss gjerne her! – Rein armkraft De tre kameratene fisket med stang, snelle og hattifnattrigg.  – Vi måtte bare ta en krok i kjaken, en hånd i gjellene og dra den over ripa med rein armkraft, forteller Daniel. – Hvor lang tid tok det å dra den opp? – Det tok ikke veldig lang tid. Det var noen minutter med hard og seig pumping.  Vil du lese flere saker om store fisker? Da har du flaks, som kan trykke på denne linken! 40.500 gram Den unge fiskeren forteller at han har jobbet veldig hardt for å få en lange på over 36,2 kilo – for å slå sin egen rekord fra 2018.  – Hva sa du da du så langen?  – Jeg har fått en del store i år, men da vi begynte å veie den skjønte jeg hva som egentlig hadde skjedd, sier han. – Vi tok tau i vekta og hang det opp i taket på båten. Jeg så at vekta gikk til 40.500 gram. Men fisken var så tung at den sleit krok og tau så vekta datt ned. Og da skjønte Daniel at han hadde fått det han drømte om. – Da var det euforisk stemning og mye glede og lettelse som kom ut, sier han. – Enormt beist – Hva sa kompisene dine da de skjønte hvor lang langen var? – Jeg har dem ved siden av meg, hvis ikke de har sovna. Har dere sovna? spør han. – Nesten, svarer en trøtt fiskekamerat. Preben Skaugen gir en kort kommentar til VG før han legger seg igjen: – Det var et enormt beist. Den hadde veldig god kondisjon, hele fisken. Lange i fryseren Det er god grunn til at Daniels kamerater vil sove. De skal nemlig ut på ny fisketur lørdag morgen.  – Hvor langt har du tenkt til å ta interessen? – Interessen har jeg hatt lenge, så den kommer nok til å vare enormt lenge. Forhåpentligvis livet ut, sier han. Og en uvanlig lang lange er ikke nok for Daniel, som er med i konkurransen Havfiskern og deler sine storfangster på Instagram. – Mitt håp er å ta seieren for tredje år. Jeg ligger på førsteplassen igjen akkurat nå, etter å ha tatt den fra en kompis, forteller han. – Og hva gjorde dere med langen? – Den har blitt filetert, vakuumpakket og lagt i fryseren. Husker du denne monsterkveita? Se video:
Daniel Andersen (23) fanget en lange på 180–181 cm og 40 kilo utenfor Molde i Møre og Romsdal. Lange blir vanligvis ikke lenger enn én meter, men kan bli opptil to meter lang. Daniel er med i konkurransen Havfiskern, der han nå leder etter storfangsten.